Διεύρυνση Ισραηλινών χερσαίων επιχειρήσεων
ενώ η Κ. Ράις δηλώνει ότι θα ζητήσει ψήφισμα στα ΗΕ για εκεχειρία
Σφοδρές συγκρούσεις σημειώθηκαν νωρίς σήμερα το πρωί στο νότιο Λίβανο μεταξύ Ισραηλινών δυνάμεων και μαχητών της Χεζμπολλά, μετά από απόφαση του ισραηλινού πρωθυπουργού, Εχούντ Ολμέρτ, για διεύρυνση των χερσαίων επιχειρήσεων. Δημοσιογραφικές πληροφορίες αναφέρουν ότι οι δύο πλευρές συγκρούστηκαν στο χωριό Τάιμπε του Λιβάνου. Η αστυνομία του Λιβάνου δήλωσε ότι Ισραηλινά μαχητικά αεροσκάφη βομβάρδισαν επίσης οδική αρτηρία που συνδέει τον βορειοανατολικό Λίβανο με τη Συρία. Επίσης επλήγη το χωριό Χερμέλ κοντά στα σύνορα με τη Συρία που θεωρείται προπύργιο της Χεζμπολλά. Είχε προηγηθεί δήλωση του κ. Ολμέρτ ότι η χώρα του θα συνεχίσει τον πόλεμο κατά της Χεζμπολλά και ότι δεν θα υπάρξει κατάπαυση του πυρός τις προσεχείς μέρες. Σε δηλώσεις του τη Δευτέρα στο Τελ Aβίβ, ο κ. Ολμέρτ επεσήμανε ότι οι πολεμικές επιχειρήσεις του Ισραήλ στο Λίβανο θα λήξουν όταν εκλείψει η απειλή από τις ρουκέτες της Χεζμπολλάχ και αφεθούν ελεύθεροι δύο ισραηλινοί στρατιώτες που έχουν συλληφθεί από την οργάνωση. Στο μεταξύ, ο πρόεδρος της Συρίας, Μπασάρ αλ Ασσαντ, κάλεσε τις στρατιωτικές δυνάμεις της χώρας του να ετοιμαστούν για να αντιμετωπίσουν «προκλήσεις στην περιοχή», όπως είπε, ενώ δεσμεύτηκε ότι δεν θα αποσύρει την υποστήριξή του προς τη Χεζμπολλάχ. Εξάλλου, οι υπουργοί εξωτερικών της Ευρωπαϊκής Ένωσης θα ζητήσουν άμεση κατάπαυση του πυρός μεταξύ Ισραήλ και Χεζμπολλά, σε έκτακτη συνεδρίαση τους σήμερα στις Βρυξέλλες. Επίσης αναμένεται ότι θα εξετάσουν το θέμα της αποστολή ειρηνευτικής δύναμης του ΟΗΕ στο Λίβανο, καθώς και την αποστολή ανθρωπιστικής βοήθειας στη περιοχή. Τη Δευτέρα και ο πρόεδρος Μπούς έκανε έκκληση για μόνιμη και βιώσιμη κατάπαυση των εχθροπραξιών μεταξύ Ισραήλ και Χεζμπολλάχ στο Λίβανο, δηλώνοντας παράλληλα ότι το Ιράν και η Συρία πρέπει να τερματίσουν την υποστήριξή τους προς τρομοκρατικές οργανώσεις, όπως η Χεζμπολλάχ. Πάντως ο κ. Μπούς συνεχίζει να αντιστέκεται σε διεθνείς εκκλήσεις για άμεση κατάπαυση του πυρός στο Λίβανο, ενώ απέφυγε να επικρίνει το Ισραήλ. Επίσης είπε ότι οι ΗΠΑ μάλλον δεν θα συμμετάσχουν στην διεθνή δύναμη των ΗΕ στο Λίβανο. Στο μεταξύ, η αμερικανίδα υπουργός Εξωτερικών Κοντολίζα Ράις, δήλωσε ότι αυτή την εβδομάδα θα ζητήσει ψήφισμα στα ΗΕ για την επίτευξη εκεχειρίας και την αποστολή διεθνούς δύναμης σταθεροποίησης του Λιβάνου.